ছোটবেলা শব্দটা বললেই কী মনে পড়ে আপনার?
আমার তখন আড়াই-তিন বছর বয়স। মেয়েদের মতো সেজেছি। আর তা দেখে বাবা খুব বকাবকি করছেন।
আপনি এখন রূপান্তরিত নারী। ওই ঘটনার সময় তো  আপনার দেহ পুরুষের ছিল?
হ্যাঁ। আমার পরিবার কখনও আমায় এইভাবে মানতে পারেনি। সবাই সম্পর্ক বিচ্ছিন্ন করে দেন। টিউশন করে টাকাপয়সা জোগাড় করে পড়াশোনা চালিয়েছি। এখন আমি ডবল এমএ, বিএড। সেন্ট অ্যান্ড্রুজ় পাবলিক স্কুলের শিক্ষিকা। ছোট থেকে একটা কথা ঠিক করে নিয়েছিলাম— ভিক্ষা করব না।
স্কুল-কলেজে কেমন ব্যবহার পেতেন?
 ভূগোল অনার্স নিয়ে কলেজে পড়েছি। পুরুষ পরিচয়েই পড়াশোনা করেছি। এমনকী, এমএ করতে করতে প্রথম চাকরিটাও শুরু করেছিলাম একজন শিক্ষক হিসাবেই। শার্ট, প্যান্ট পরে স্কুলে যেতে হতো। পাড়া-প্রতিবেশীর কাছ থেকে ব্যঙ্গাত্মক কথা শুনতে হতো। রাস্তায় বেরোলেই টিটকিরি! পরিবারকেও আমার জন্য কথা শুনতে হতো। তবে জানতাম, শরীর পুরুষের হলেও অন্তরে আমি মেয়েই।
এখন যে স্কুলে পড়ান, সেখানে সবাই জানেন?
হ্যাঁ। গতবছর জানতে পেরে গিয়েছিলেন স্কুল-কর্তৃপক্ষ। তবে অস্ত্রোপচারের পর যখন স্কুলে গেলাম, স্কুল স্বাভাবিকভাবেই নেয় বিষয়টা। মানবী বন্দ্যোপাধ্যায় আমার সঙ্গে ছিলেন। প্রিন্সিপাল এই বিষয়ে আইনের কথা জানতেন। আমায় বার করে দেওয়া হয়নি। ততদিনে সুপ্রিমকোর্টও রূপান্তরিতদের তৃতীয় লিঙ্গের স্বীকৃতি দিয়েছে। এখন তো প্রয়োজনীয় ছুটিও মঞ্জুর হয়েছে। স্কুলের সহকর্মী, পড়ুয়ারা আমায় খুবই ভালবাসে।
রূপান্তরিত হওয়ার আগের জীবন কতটা কঠিন ছিল?
(সামান্য হেসে) বুঝতেই তো পারছেন! এই সমাজে আমাদের কী চোখে দেখা হয়! পড়াশোনা করেছি। রাস্তায় হাত পাতিনি। ওইরকম কোনও গোষ্ঠীর সঙ্গেও মিশিনি। মনের দিক থেকে নারী হওয়ায় পুরুষের প্রতি আকর্ষণ বোধ করতাম। কিন্তু একতরফা। প্রেমে ধোঁকা খেয়েছি। শারীরিক, মানসিক বহু নির্যাতন সহ্য করেছি। একাধিকবার ধর্ষিতও হতে হয়েছে!
 
সে কী! আপনি পুলিশে অভিযোগ করেননি? 
পুলিশে জানাতে গেলে তখন আমারই বিপদ বাড়ত! লোকে আমায় নিয়েই খারাপ কথা বলতেন। ভাবতেন, আমি বোধ হয় হোমোসেক্সুয়াল। তখন আমি শরীরে পুরুষ। কেউই তখন মানতেন না যে, আমার নারীসত্ত্বা ধর্ষিত হয়েছে! কলেজে প্রথমবর্ষে পড়া একা মেয়ের কতই-বা সাহস! এসব কথা বাড়িতেও জানাতে পারিনি। সেরকম মানসিক পরিস্থিতিই ছিল না তখন।
পড়াশোনার মানসিকতার পিছনে বিশেষ কারণ?  
কারও কাছ থেকে কখনও সাহায্য পাইনি। জানতাম, আমায় লিঙ্গ পরিবর্তনের অস্ত্রোপচার করাতেই হবে। টাকা চাই। নিজের পায়ে না দাঁড়ালে সেটা সম্ভব নয়। গ্র্যাজুয়েশন করলাম ভূগোল নিয়ে। তারপর চাকরি করতে করতে মাস্টার ডিগ্রি। পরে ইংরেজিতে এমএ করি। একটু একটু করে টাকা সঞ্চয় করি অস্ত্রোপচারের। পরে মানবী বন্দ্যোপাধ্যায়ের সঙ্গে পরিচয় হয়। দিদি দারুণভাবে সাহায্য করেছেন। পিয়া আচার্যও মানসিকভাবে পাশে ছিলেন। এঁদের অবদান ভোলার নয়।
নিজেকে নারী প্রমাণ করায় শরীর এত জরুরি কেন?
দেখুন, আমি মাঝখানে পড়ে ছিলাম। না নারী, না পুরুষ। এখন নিজেকে সম্পূর্ণ নারী হিসাবে অনুভব করতে পারি। বিয়ে করে বর পেতে বা প্রেমিকের সঙ্গে যৌনতা উপভোগ করতে নয়, নিজেকে ভাল রাখতেই এই সিদ্ধান্ত। আমি নিজেকে ভালবাসি। 
আপনার কাছে নারীত্বের সংজ্ঞা ঠিক কী? 
খুব ভাল প্রশ্ন। স্ত্রী-যৌনাঙ্গ থাকলেই বা সন্তান প্রসব করলেই কেউ নারী হয়ে ওঠেন না! ওটাই শুধু নারীত্ব নয়! নারী মানে স্বর্গীয় একটা শক্তি! যাঁর মধ্যে সহ্যক্ষমতা আছে, যিনি সবকিছুর সঙ্গে লড়তে প্রস্তুত, তিনিই নারী। বায়োলজিক্যাল মাদার হতে না পারলেও আমি তাই সম্পূর্ণ নারী।